钦定古今图书集成/方舆汇编/职方典/第1519卷 > 《通志》
## 钦定古今图书集成/方舆汇编/职方典/第1519卷 > 《通志》

野人

居无屋庐，夜宿于树巅。赤发黄睛，以树皮毛布为衣，掩其脐下。首带骨，圈插鸡毛，缠红藤，执勾刀大刃。采捕禽兽，茹毛饮血，食蛇鼠。性至凶悍，登高涉险如飞，逢人即杀。在茶山、里麻之外，去腾越千馀里，无约束，二长官为所戕贼，避之滇滩关内。旧《志》称“寻甸岩谷野蛮，以木皮蔽其身，形貌丑恶，男少女多，持木弓以” 御侵暴，不事农亩，采山中草木及动物而食。无器皿，以芭蕉叶籍之。今寻甸实无此种。考《唐书》所称“阁罗凤降寻传蛮，其西有猓蛮，亦曰野蛮，散漫山中，无君长，妇或十或五共养一男子。” 旧志或本于此。然寻传于骠国，同降阁罗凤，骠国即缅也。野蛮又在其西，其非寻甸可知。又粤西狼人居深山，食无釜甑，以竹节盛米，䌸而焚之，竹爆而炊熟。采蜈蚣蛇虫杂食之，谓为“嘉馔。” 其馀与前略同。间有流入广南者，岂先时亦流入寻甸，今屡用兵，其地遂无噍类乎？并记之。